Resolucija Evropskega parlamenta

s pripombami, ki so sestavni del sklepa o razrešnici glede izvrševanja splošnega proračuna Evropske unije za proračunsko leto 2004, Oddelek IV – Sodišče Evropskih skupnosti

EVROPSKI PARLAMENT,

- ob upoštevanju splošnega proračuna Evropske unije za proračunsko leto 2004 [1],

- ob upoštevanju letnega zaključnega računa Evropskih skupnosti za proračunsko leto 2004, Zvezek III (N6-0027/2005 – C6-0360/2005),

- ob upoštevanju letnega poročila Računskega sodišča za proračunsko leto 2004 skupaj z odgovori revidiranih institucij [2],

- ob upoštevanju izjave o zanesljivosti poslovnih knjig ter zakonitosti in pravilnosti poslovnih dogodkov, ki jo predloži Računsko sodišče v skladu s členom 248 Pogodbe ES [3],

- ob upoštevanju priporočila Sveta z dne 14. marca 2006 (5971/2006 – C6-0092/2006),

- ob upoštevanju členov 272(10), 275 in 276 Pogodbe ES,

- ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [4], in zlasti členov 50, 86 ter členov 145, 146 in 147 Uredbe,

- ob upoštevanju Finančne uredbe z dne 21. decembra 1977, ki se uporablja za splošni proračun Evropskih skupnosti [5],

- ob upoštevanju člena 71 in Priloge V svojega Poslovnika,

- ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A6-0112/2006),

1. ugotavlja, da je Sodišče Evropskih skupnosti (SES) leta 2004 upravljalo s proračunom v višini 235041565 EUR s stopnjo uporabe 94 %;

2. ugotavlja, da se je zaradi širitve število zaposlenih pri SES v letu 2004 povečalo za približno 40 % [6];

3. z neodobravanjem ugotavlja, da je SES v letu 2004 znova neuspešno izvajalo več standardov notranje kontrole;

4. opozarja na ugotovitve Računskega sodišča iz odstavka 9.13 svojega letnega poročila, da notranji revizor SES opravlja nalogo vodje enote za preverjanje, ki izvaja predhodne kontrole postopkov odredbodajalca; se strinja z Računskim sodiščem, da sodelovanje pri finančnem poslovanju ni v skladu z nalogami neodvisnega notranjega revizorja; obsoja dejstvo, da notranji revizor od imenovanja v letu 2003 ni dokončal nobene revizije v svojem delovnem programu; poziva SES, da si pridobi zunanjo pomoč za pravočasen zaključek še odprtih nalog iz delovnega programa;

5. obžaluje, da letnega poročila o dejavnostih SES ni bilo mogoče upoštevati pri pripravah letnega poročila Računskega sodišča, ker ni bilo dokončano pred zaključkom revizije Računskega sodišča; predpostavlja, da je bilo to vprašanje rešeno v zvezi z Letnim poročilom o dejavnostih 2005;

6. opozarja, da SES, za razliko od večine institucij, letnemu poročilu o dejavnostih ne priloži izjave o zanesljivosti, ki jo podpiše njen odredbodajalec na podlagi prenosa; ugotavlja, da je sodni tajnik kljub temu pripravil in podpisal memorandum z dne 21. junija 2005 in s tem predsedniku SES zagotovil pravilnost poslovnih knjig za leto 2004; poziva SES, da v prihodnjih letih pripravi takšno izjavo in upa, da bo ta zadeva urejena v okviru sedanjega pregleda Finančne uredbe;

7. čestita SES za obliko, vsebino in razumljivost svojega letnega poročila o dejavnostih, zlasti za analizo na koncu vsakega poglavja o vrsti in stopnji tveganja, povezanega z opisanimi postopki; je prepričan, da bi bila letna poročila o dejavnostih lahko bolj uporabna, če bi vse institucije sledile temu primeru;

8. pozdravlja skrajšanje povprečnega časa obravnave primerov pred SES s 25 mesecev v letu 2003 na 20 mesecev v letu 2004, zlasti glede na naraščajoče število vloženih primerov; meni, da je 20 mesecev trajajoča obravnava posameznega primera še vedno predolgo obdobje; poziva SES k skrajšanju povprečnega časa obravnave;

9. ugotavlja, da v letu 2004 ni bilo opravljeno nobeno naknadno preverjanje, ker se je morala predhodna služba za preverjanje osredotočiti na ustanavljanje novega finančnega kroga;

10. ugotavlja, da SES trenutno vodi velik projekt za izgraditev nove stavbe, ki obsega dva stolpa in "krog", v kateri bodo nastanjeni novi uslužbenci, potrebni po prihodnji širitvi, to je do 40 sodnikov s kabineti, in katerega ocenjeni stroški znašajo 296924590 EUR (po cenah iz leta 2000); poziva SES, da v pisni obliki predloži način preverjanja računov in revidiranja projektov ter razlago, katera od vpletenih strani bo odgovorna za možne prekoračitve stroškov; poziva SES, da vzpostavi ustrezne nadzorne organe, ki bodo stalno odgovorni za ta velik konstrukcijski projekt in preverjanje spoštovanja rokov, spremljanje stroškov in potrebne spremembe;

11. poudarja, da ima glede na primerjavo stroškov med institucijami v primeru stavb, ki so jo junija 2005 pripravile službe Komisije, SES največji strošek na osebo (250 EUR/m2, kar se da pojasniti s tem, da je SES za odplačilo izbralo krajšo dobo, kakor je to običajno, in sicer 15 let;

12. meni, da bi morali zaradi večje preglednosti več pozornosti nameniti seznanjanju javnosti z Uredbo Sveta št. 422/67/EGS, 5/67/Euratom z dne 25. julija 1967 o določitvi prejemkov predsednika in članov Komisije ter predsednika, sodnikov, generalnih pravobranilcev in sodnega tajnika Sodišča za uslužbence EU [7], ki določa prejemke sodnikov SES;

13. ugotavlja, da SES trenutno ne določa, da se morajo sodniki izreči o svojih finančnih interesih, kakor so delnice, direktorstvo ali pogodbe o svetovanju; poudarja, da se morajo člani Komisije in tudi poslanci Evropskega parlamenta izreči o takšnih interesih v javnem registru in da morajo člani Računskega sodišča predsedniku Sodišča predložiti izjavo o svojih finančnih interesih; priporoča, da zaradi preglednosti SES zahteva, naj se pripravijo tovrstni obvezujoči predpisi, čeprav trenutno ni pravno predpisane zahteve;

14. glede službenih vozil, ki jih uporablja SES, opozarja, da v svoji resoluciji z dne 27. oktobra 2005 [8] poziva SES, da do 1. novembra 2005 spremeni svojo upravno odločbo z dne 31. marca 2004 tako, da bo ta izključila uporabo službenih avtomobilov v zasebne namene;

[1] UL L 53, 23.2.2004.

[2] UL C 301, 30.11.2005, str. 1.

[3] UL C 301, 30.11.2005, str. 9.

[4] UL L 248, 16.9.2002, str. 1.

[5] UL L 356, 31.12.1977, str. 1.

[6] Vir: letno poročilo o dejavnostih.

[7] UL L 187, 8.8.1967, str. 1. Uredba, kakor je bila nazadnje spremenjena z Uredbo (ES, Euratom) št. 202/2005 (UL L 33, 5.2.2005, str. 1).

[8] Sprejeta besedila, P6_TA(2005)0410.

--------------------------------------------------